WASE 133
Bulu o Jisu
MACIU 27:57–28:2 MARIKA 15:42–16:4 LUKE 23:50–24:3 JONI 19:31–20:1
-
KAU SOBU MAI NA KAU NA YAGO I JISU
-
VAKARAUTAKI NA YAGONA ME VAKOTORI
-
RATOU GOLE INA IBULUBULU NA YALEWA
Sa yakavi sara na vanua ena Vakaraubuka na ika14 ni Naisani. Ni dromu na siga, ena tekivu kina na Siga ni Vakacecegu ni ika15 ni Naisani. Sa mate o Jisu, ia erau se bula tiko na daubutako rau vako tikivi koya. E vakaroti ena Lawa me “kua ni lili tu ena kau” na yagonimate “ena bogi taucoko,” me bulu ga ena “siga oya.”—Vakarua 21:22, 23.
E dau vakatokai na Vakaraubuka me siga ni Vakavakarau, mera vakarautaka kina na kedra na lewenivanua se ra vakacavara kina eso na cakacaka e vinakati me vakayacori rawa ni bera na Siga ni Vakacecegu. Ni dromu na siga, sa na tekivu na rua na Siga ni Vakacecegu “levu.” (Joni 19:31) E vakatokai me Siga ni Vakacecegu levu baleta na ika15 ni Naisani e imatai ni siga ni Soqo ni Madrai Sega ni Vakaleveni e dau solevutaki me vitu na siga, e dau siga ga ni Vakacecegu na imatai ni siga ni soqo qori. (Vunau ni Soro 23:5, 6) Erau mai veidonui kei na siga qori na Siga ni Vakacecegu vakamacawa, na ikavitu ni siga.
Era kerei Pailato gona na Jiu me ratou vakamatei vakatotolo o Jisu kei rau na daubutako eratou vako veitikivi. Ena caka vakacava qori? Me musu na yavadratou ni na dredre nodratou toso cake me ratou cegu tiko kina. Ratou gole na sotia qai musuka na yavadrau na daubutako. Ia rau sega ni musuka na yava i Jisu ni sa mate tu. E vakayacori kina na Same 34:20: “E yadrava tiko na nona sui kece, e sega ni dua e musuki.”
Me vakadeitaki ni sa mate dina o Jisu, e suaka na sarisarina ena moto e dua na sotia. E volekata sara ga na utona, qai “drodro mai kina na dra kei na wai.” (Joni 19:34) Qori e vakayacori kina e dua tale na tikinivolatabu: “Era na raici koya era suaka.”—Sakaraia 12:10.
E tiko tale ga ena nona vakamatei o Jisu o Josefa, “e dua na turaga vutuniyau” mai na koro o Arimacea, e turaga nuitaki ena Sanadrini. (Maciu 27:57) E “turaga vinaka qai turaga yalododonu,” e “waraka tale tiko ga na Matanitu ni Kalou.” E “tisaipeli tale ga i Jisu, ia ena nona rerevaki ira na Jiu e sega kina ni dau vakatakilai koya.” A sega ni duavata kei na lewa e tauca na mataveilewai vei Jisu. (Luke 23:50; Marika 15:43; Joni 19:38) E doudou o Josefa me kerea vei Pailato na yago i Jisu. E mani kaciva o Pailato na turaganivalu e liutaka na veivakamatei, me vakadeitaka kina ni sa mate o Jisu. Sa qai vakadonuya o Pailato na kerekere i Josefa.
E volia o Josefa na isulu lineni matailalai qai kauta sobu mai na kau na yago i Jisu. E ologa na yago ena lineni me lai vakotori ena ibulubulu. E veivuke tale ga o Nikotimo, “o koya a lai raici Jisu mada ena imatai ni gauna ena dua na bogi.” (Joni 19:39) E kauta yani e rauta ni 30 na kilokaramu na mura saulevu e veiwaki kei na elou. E ologi na yago i Jisu ena vadreti e tu kina na isaluaki, me vaka era dau cakava na Jiu.
E toka voleka e dua na ibulubulu vatu i Josefa e sega tu ni vakayagataki, e vakotori sara kina na yago i Jisu. Sa qai vaqiqici e dua na vatu levu me kena isogo. E caka vakatotolo qori ni bera na Siga ni Vakacecegu. De dua rau veivuke ena veika e vakarautaki o Meri Makitala kei Meri na tina i Jemesa na Lailai. Rau vakatotolo i vale me rau lai “vakarautaka eso na isaluaki kei na ilumu boivinaka” me lumu tale kina na yago i Jisu ni oti na Siga ni Vakacecegu.—Luke 23:56.
Era gole vei Pailato na iliuliu ni bete kei na Farisi ena Siga ni Vakacecegu ra qai kaya: “Keimami nanuma ni se bula na dauveidabui ya, a kaya, ‘Au na vakaturi ni oti e tolu na siga.’ Ni vakarota mada me yadravi vinaka sara na ibulubulu me yacova na ikatolu ni siga, de ra lako mai na nona tisaipeli ra qai butakoca na yagona, ra qai kaya vei ira na lewenivanua, ‘Sa vakaturi mai na mate!’ Ena qai ca sara na veidabui qo, se bau vinaka cake e liu.” E kaya vei ira o Pailato: “Me dua nomudou yadra. Dou lai raica me yadravi vinaka sara.”—Maciu 27:63-65.
Ena matakacaca ni Sigatabu, ratou kauta ina ibulubulu na isaluaki o Meri Makitala, Meri na tina i Jemesa, kei na so tale na yalewa me lumu kina na yago i Jisu. Eratou veikayaka: “O cei ena vaqiqica tani na vatu mai na icurucuru ni ibulubulu?” (Marika 16:3) Ia e yaco e dua na uneune. Sa vaqiqica tani na agilosi ni Kalou na vatu, era sa yali na yadra, sa lala tale ga na ibulubulu!
ssw_Latn fij_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn